
“O‘ZBEKKO‘MIR” AJDA OChIQLIKNI TA’MINLAShNI YaNADA TAKOMILLAShTIRISh BO‘YIChA TAKLIFLAR

2026-yil II choragi yakuni bo‘yicha “O‘zbekko‘mir” AJ rasmiy veb-sayti va axborot resurslari tahlil qilindi. Shuningdek, davlat organlari va tashkilotlari faoliyatining ochiqlik indeksi mezonlari, ochiqlik bo‘yicha yuqori natijalarga erishgan tashkilotlar tajribasi o‘rganildi.
Bugungi kunda ochiqlikni ta’minlashda axborotlarni joylashtirishning o‘zi yetarli emas. Axborotlarning dolzarbligi, tizimliligi, aholi va jamoatchilik uchun tushunarli va qulay shaklda taqdim etilishi, shuningdek, samarali muloqot mexanizmlarining yo‘lga qo‘yilishi muhim ahamiyat kasb etadi.
Shundan kelib chiqib, “O‘zbekko‘mir” AJda ochiqlikni yanada kuchaytirish, jamoatchilik bilan aloqalarni rivojlantirish va ochiqlik ko‘rsatkichlarini yaxshilash maqsadida quyidagi takliflar bildiriladi:

– Rasmiy veb-saytda “Ochiqlik” maxsus bo‘limini tashkil etish. Unda ochiqlik siyosati, ochiq ma’lumotlar, ochiqlik indeksi bo‘yicha ma’lumotlar, jamoatchilik kengashi faoliyati, korrupsiyaga qarshi kurashish yo‘nalishidagi ishlar, press-relizlar va jamoatchilik uchun muhim materiallarni yagona tizim asosida joylashtirish. 
– Fuqarolar va tadbirkorlar tomonidan ko‘p beriladigan savollarga javoblardan iborat “Ko‘p beriladigan savollar” (FAQ) bo‘limini tashkil etish va muntazam yangilab borish. 
– “O‘zbekko‘mir” sohaviy gazetasi va boshqa korporativ nashrlarning elektron arxivini yaratish, ularni rasmiy veb-saytda ochiq joylashtirish. 
– Veb-saytda jamoatchilik bilan muloqot qilish imkoniyatlarini kengaytirish: onlayn so‘rovnomalar, taklif va fikrlarni qabul qilish, jamoatchilik muhokamalarini tashkil etish mexanizmlarini joriy qilish. 
– Jamoatchilik kengashi faoliyatini samarali yo‘lga qo‘yish, uning tarkibi, yig‘ilishlari, muhokama qilingan masalalar va berilgan takliflar ijrosi haqida jamoatchilikka muntazam axborot berib borish. 
– Bo‘sh ish o‘rinlari va ishga qabul jarayonlarining ochiqligini ta’minlash, tanlovlar, talablar va natijalar haqidagi ma’lumotlarni rasmiy manbalarda keng yoritish. 
– Ishlab chiqarish jarayonlari, investitsiya loyihalari, ekologik va ijtimoiy dasturlar, davlat xaridlari bo‘yicha infografika, videorolik va boshqa zamonaviy axborot materiallarini ko‘paytirish. 
– OAV, blogerlar va jamoatchilik vakillari ishtirokida matbuot anjumanlari, ochiq muloqotlar va ishlab chiqarish ob’ektlariga press-turlarni muntazam tashkil etish. 
– Ochiqlik indeksi mezonlari bo‘yicha ichki monitoring tizimini joriy etish, har chorak yakunida tahlil o‘tkazish va aniqlangan kamchiliklarni bartaraf etish bo‘yicha chora-tadbirlarni belgilash. 
– Davlat organlari va tashkilotlarida ochiqlik ko‘rsatkichlarini yaxshilash maqsadida mas’ul xodimlar uchun muntazam o‘quv seminarlari, amaliy treninglar va malaka oshirish tadbirlarini tashkil etish. 
– Ochiqlikni ta’minlash bo‘yicha ilg‘or tajribaga ega tashkilotlarga joyiga chiqqan holda o‘zaro tajriba almashinuvlarini tashkil etish, samarali usul va mexanizmlarni amaliyotga joriy qilish. 
– Ochiqlik sohasida vakolatli tashkilotlarga ochiqlik indeksi mezonlarini yanada takomillashtirish, baholash jarayonlarida axborotlarning foydalanuvchilar uchun qulayligi, tushunarliligi va jamoatchilik bilan muloqot darajasini ham kengroq hisobga olish bo‘yicha takliflar kiritish. 
– Davlat organlari va tashkilotlari uchun ochiqlik bo‘yicha yagona uslubiy tavsiyalar va amaliy qo‘llanmalarni takomillashtirish, ochiqlik sohasidagi talablarni bir xil tushunish va qo‘llash imkoniyatini yaratish. 

Ushbu takliflarni amalga oshirish natijasida “O‘zbekko‘mir” AJning axborot ochiqligi darajasi oshadi, jamoatchilik bilan samarali muloqot yo‘lga qo‘yiladi, ochiqlik indeksi ko‘rsatkichlarini yaxshilash va korporativ boshqaruv tamoyillarini mustahkamlash uchun zarur shart-sharoitlar yaratiladi.
Mazkur takliflar keng jamoatchilik muhokamasiga taqdim etilishi, fuqarolar, OAV, ekspertlar va manfaatdor tashkilotlarning taklif va mulohazalarini inobatga olgan holda takomillashtirilishi mumkin.

“O‘zbekko‘mir” AJ Axborot xizmati

